Document ID: 32014D0327

SKLEP SVETA
z dne 6. maja 2014
o določitvi stališča Unije na 53. zasedanju odbora strokovnjakov za prevoz nevarnega blaga organizacije OTIF v zvezi z nekaterimi spremembami Dodatka C h Konvenciji o mednarodnem železniškem prometu (COTIF), ki se začnejo uporabljati 1. januarja 2015
(2014/327/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 91 v povezavi s členom 218(9) Pogodbe,
ob upoštevanju predloga Evropske komisije,
ob upoštevanju naslednjega:
(1)
Unija je h Konvenciji o mednarodnem železniškem prometu z dne 9. maja 1980, kakor je bila spremenjena z Vilenskim protokolom z dne 3. junija 1999 (v nadaljnjem besedilu: konvencija COTIF), pristopila na podlagi Sklepa Sveta 2013/103/EU (1).
(2)
Konvencijo COTIF uporabljajo vse države članice razen Cipra in Malte.
(3)
Direktiva 2008/68/ES Evropskega parlamenta in Sveta (2) določa zahteve za prevoz nevarnega blaga po cesti, železnici ali celinskih plovnih poteh znotraj držav članic ali med njimi, pri čemer se sklicuje na Pravilnik o mednarodnem železniškem prevozu nevarnega blaga, ki je objavljen kot Dodatek C h konvenciji COTIF (Priloga RID). Poleg tega člen 4 navedene direktive določa: „Prevoz nevarnega blaga med državami članicami in tretjimi državami se odobri, če je v skladu z zahtevami ADR, RID in ADN, razen če ni v prilogah navedeno drugače.“ Unija je torej izvajala svojo pristojnost v tej zadevi.
(4)
Odbor strokovnjakov za prevoz nevarnega blaga, ustanovljen v skladu s točko (d) prvega odstavka 13. člena konvencije COTIF, bo na svojem 53. zasedanju, ki bo potekalo 22. maja 2014, predvidoma odločal o nekaterih spremembah Priloge RID. Cilj teh sprememb, ki zadevajo tehnične standarde ali enotne tehnične predpise, je zagotoviti varen in učinkovit prevoz nevarnega blaga ob upoštevanju znanstvenega in tehničnega napredka v sektorju ter razvoja novih snovi in izdelkov, ki predstavljajo nevarnost med prevozom.
(5)
Odbor za prevoz nevarnega blaga, ustanovljen na podlagi člena 9 Direktive 2008/68/ES, je o teh spremembah predhodno razpravljal.
(6)
Večina predlaganih sprememb je upravičenih in koristnih, zato bi jih Unija morala podpreti. Dve predlagani spremembi je treba temeljiteje oceniti ob upoštevanju tehničnega in znanstvenega napredka. Zlasti bi si morala Evropska železniška agencija v sodelovanju z ustreznimi organi še naprej prizadevati poiskati trajno rešitev za detekcijo iztirjenj in ublažitev njihovih posledic, vključno s prihodnjo izvedbo te rešitve. Če bodo torej slednje spremembe sprejete na tej stopnji, bi morala Unija poslati ugovor v skladu s postopkom, določenim v četrtem odstavku 35. člena iz VII. dela konvencije COTIF -
SPREJEL NASLEDNJI SKLEP:
Člen 1
Stališče Evropske unije
1. Stališče Evropske unije na 53. zasedanju odbora strokovnjakov za prevoz nevarnega blaga v okviru Konvencije o mednarodnem železniškem prometu je v skladu s Prilogo k temu sklepu.
2. Predstavniki Unije v prej omenjenem organu se lahko za manjše spremembe dokumentov, omenjenih v Prilogi k temu sklepu, dogovorijo brez nadaljnjega sklepa Sveta.
Člen 2
Po sprejetju se sklep prej omenjenega organa objavi v Uradnem listu Evropske unije.
Člen 3
Začetek veljavnosti
Ta sklep začne veljati na dan sprejetja.
V Bruslju, 6. maja 2014

Labels: 7
8
5